**Tájékoztató házi, kommunális szennyvíz elszikkasztását szolgáló létesítmény megépítésének engedélyezési iránti kérelemről**

1. **Ügy leírása:**

Az 500 m3/év mennyiséget nem meghaladó és kizárólag házi, kommunális szennyvíz elszikkasztását szolgáló létesítmény létesítéséhez, üzemeltetéséhez, fennmaradásához és megszüntetéséhez a települési önkormányzat jegyzőjének hatósági engedélye szükséges.

A szennyvíz elszikkasztását szolgáló létesítmény akkor engedélyezhető, ha

a) az ingatlan mentén a szennyvízelvezető törzshálózat még nem épült ki, vagy az ingatlannak a megvalósított közműbe történő bekötése – a megvalósítás műszaki költségeihez képest – aránytalanul nagy költséggel jár, továbbá

b) a szikkasztásra a talaj alkalmas, a talajvízháztartást kedvezőtlenül nem befolyásolja a talajt, a talajvizet, egyéb felszín alatti vizet vagy más befogadót károsan nem szennyez, és elszennyeződéssel nem veszélyeztet, valamint

c) a szennyvíz elhelyezése vízgazdálkodási, közegészségügyi, környezetvédelmi vagy egyéb érdeket nem sért, és megfelel az építmények kialakítására és elhelyezésére vonatkozó jogszabályoknak.

Fontos, hogy valamennyi feltételnek együttesen kell fennállnia az engedély megadásához. Amennyiben valamely feltétel nem teljesül, úgy a kérelem elbírálására a vízjogi hatóság jogosult.

A jegyző a házi, kommunális szennyvíz elsikkasztását szolgáló közműpótló létesítmény megvalósítását, átalakítását, megszüntetését hivatalból is elrendelheti, ha a jogellenes vagy káros létesítéssel, üzemeltetéssel, illetőleg a megfelelő létesítmény hiányával összefüggő, a vízgazdálkodási, környezetvédelmi és közegészségügyi követelményeket rögzítő jogszabályi rendelkezések érvényesülése azt szükségessé teszi.

Az engedély kérelemre vagy hivatalból módosítható vagy visszavonható, ha megváltoztak azok a körülmények, amelyek az engedély alapjául szolgáltak.

Ha az engedélyeztetni kívánt szennyvízszikkasztó nem felel meg a jogszabályban megjelölt feltételeknek (500 m3/év mennyiséget nem meghaladó és kizárólag házi, kommunális szennyvíz elszikkasztását szolgáló), az ott meghatározott létesítmények megépítéséhez és használatbavételéhez vízjogi engedély szükséges.

A kiadott engedélyekről az eljáró hatóság nyilvántartást vezet.

1. **Milyen adatokat kell megadni?**
* engedélyt igénylő ügyfél neve;
* ügyfél lakcíme, tartózkodási címe, amennyiben eltér;
* elektronikus és telefonos elérhetősége;
* az ügyfél hatósági döntésre vonatkozó kifejezett kérelmét

A kérelem formanyomtatvány a „Nyomtatványok” menüpontban elérhető.

1. **Milyen iratokat kell csatolni?**
* 3 hónapnál nem régebbi tulajdoni lap másolat;
* amennyiben a kérelmező nem tulajdonos, úgy az ingatlanhasználattal járó jogokat és kötelezettséget tartalmazó megállapodás;
* a 41/2017. (XII.29.) BM rendelet 3. sz. mellékletének III. pontjában meghatározottaknak megfelelő tervdokumentációt 3 példányban;
1. **Eljárási költség:**

Az engedély iránti eljárási illeték költsége 5000 Ft, melyet illetékbélyegen kell megfizetni.

1. **Ki intézi?**

Az eljárás a jegyző hatáskörébe tartozik.

1. **Ügyintézési határidő:** 21 nap
2. **Jogorvoslat:**
* van jogorvoslati lehetőség,
* ki bírálja el: illetékes kormányhivatal;
* kinek kell címezni a fellebbezést: jegyző
* hova kell benyújtani a fellebbezést: első fokon döntést hozó szervhez (jegyzőhöz)
* fellebbezésre nyitva álló határidő: 15 nap